| **Ogastinas Vašingtonasangl. *Augustine Washington*** |
| --- |
|  |
| O. Vašingtonas, 1867 m. litografijos fragmentas |
| Gimė | 1694 m. lapkričio 12 d.Vestmorlando apygarda, Virdžinijos kolonija |
| Mirė | 1763 m. balandžio 12 d. (68 metai)Starfordo apygarda, Virdžinijos kolonija |
| Pilietybė |  Britų Amerika |
| Tėvas | Lorensas Vašingtonas |
| Motina | Mildred Geil |
| Sutuoktinis (-ė) | Džein Batler (1715–1729) Meri Bol Vašington (nuo 1731 m.) |
|  |
| Veikla | Žemvaldys |

Ogastinas Vašingtonas kartu su savo sūnumi Džordžu, 1867 m. litografijos fragmentas
**Ogastinas Vašingtonas** (angl. *Augustine Washington*, 1694 m. lapkričio 12 d. – 1743 m. balandžio 12 d.) – JAV karinis veikėjas, žemvaldys ir vergvaldys, pirmojo konstitucinio Jungtinių Amerikos Valstijų prezidento Džordžo Vašingtono tėvas. Vienas iš Virdžinijos kolonijos žemvaldžių bajorų.

Biografija
----------

Ogastinas Vašingtonas gimė 1694 m. lapkričio 12 d. Vestmorlando apygardoje. Tėvas – Lorensas Vašingtonas (1659–1698) – plantatorius bei juristas, motina – Mildred Geil (1671–1701). Jis buvo Hartfordšyro regione gyvenusio anglo Džono Vašingtono, kuris 1657 m. pradžioje atvyko į Ameriką nupirkti tabako ir negrįžo, anūkas.

Kai Augustinui buvo 4 metai, mirė jo tėvas ir vaikas paveldėjo apie 4 km² sklypą prie upelio Vestmorlando apygardoje. Be to, jis kartu su savo seserimi Mildred paveldėjo vergų. 1700 m. pavasarį jo motina Mildred ištekėjo už Džordžo Geilo, kuris tų pačių metų rudenį visą savo šeimą, kartu su Augustinu, išvežė į Angliją, kur Vašingtonas kurį laiką mokėsi Eplberio mokykloje. O. Vašingtono motina beveik iš karto susirgo ir numirė, tad vaikais rūpintis ėmėsi D. Geilas, tačiau Virdžinijos Vestmorlando apygardos teismas įpareigojo D. Geilą vaikus grąžinti atgal į Virdžiniją.

1715 m. A. Vašingtonas, sulaukęs pilnametystės, vedė Džein Batler, juristo bei plantatoriaus Kalebo Batlerio ir Merės Fokshol dukterį. Jos tėvas mirė, kai mergaitei buvo dešimt metų, o motina – netrukus po savo vyro mirties.

1718 m. Vašingtonas nusipirko naujų žemių prie Poups-Kriko upelio. 1726 m. arba 1727 m. jis ten pastatė naują namą, kuris dabar yra vadinamas Veikfyldu.

Vašingtonas ir jo pirmoji žmona Džein Batler susilaukė keturių vaikų, iš kurių tik du (Lorensas ir Augustinas) sulaukė pilnametystės.

XVIII amžiaus pradžioje Didžiosios Britanijos santykiai su Švedija, kuri buvo pagrindinė šios šalies metalo tiekėja, itin pablogėjo, todėl, siekdama pakeisti importą, Didžioji Britanija ėmė skatinti metalo lydymą kolonijose. 1718 m. buvo įkurta metalo lydykla, kurios telkiniai buvo aptikti ir O. Vašingtonui priklausančioje žemėje, dėl ko Vašingtonui atitekdavo liejyklos gaunamo pelno dalis. 1725 m. A. Vašingtonas pats sudarė sutartį su Didžiosios Britanijos bendrove „Principio" dėl metalo liejyklos įkūrimo prie Akuik-Kriko upelio. Norėdamas plėtoti verslą, jis nusipirko dar šiek tiek žemės, kurioje buvo metalo telkinių, tačiau dėl kilusių problemų, Vašingtonui teko išvykti į Angliją. 1730 m. gegužę grįžęs atgal į Ameriką, O. Vašingtonas sužinojo, kad 1729 m. mirė jo žmona. 1731 m. kovo 6 d. jis vedė Meri Bol, kuri vėliau tapo pirmojo JAV prezidento Džordžo Vašingtono motina.

1743 m. pavasarį Ogastinas sunkiai susirgo. Jo sūnus Lorensas tuo metu tarnavo Jamaikoje, o Džordžas – lankėsi pas giminaičius. Džordžas buvo skubiai iškviestas pas tėvą, tačiau kai jis atvyko, Ogastinas jau buvo prie mirties ir buvo sudaręs testamentą. 1743 m. balandžio 12 d. O. Vašingtonas mirė. JAV istorikas Duglasas Frimenas pastebėjo, kad lygiai po dienos gimė 3-asis Jungtinių Amerikos Valstijų prezidentas (1801–1809) Tomas Džefersonas.

Šeima
-----

Ogastinas turėjo 4 vaikus nuo savo pirmos žmonos Džein Batler:

* Batleras Vašingtonas (1716–1716)
* Lorensas Vašingtonas (1718–1752)
* Augustinas Vašingtonas (1720–1762)
* Džein Vašington (1722–1735)

Taip pat turėjo vaikų ir nuo savo antros žmonos Meri Bol:

* Džordžas Vašingtonas (1732–1799)
* Beti Vašington (1733–1797)
* Samuelis Vašingtonas (1734–1781)
* Čarlzas Vašingtonas (1736–1787)
* Mildred Vašington (1739–1740)

Šaltiniai
---------

1. ↑  Freeman 1948, p. 15.
2. 1 2 3  „Augustine Washington". *web.archive.org*. 2019-09-09. Suarchyvuotas originalas 2019-09-09. Nuoroda tikrinta 2023-12-26. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
3. ↑  Freeman 1948, p. 31–32.
4. ↑  Freeman 1948, p. 32.
5. ↑  Freeman 1948, p. 35—36.
6. ↑  Freeman 1948, p. 71—72.

Literatūra
----------

* Freeman, Douglas Southall (1948). *George Washington: A Biography (Volume 1)*. New York: Charles Scribner's Sons.
* Doug Wead, The Raising of a President: The Mothers and Fathers of Our Nation’s Leaders (Simon and Schuster, 2005, ISBN 1-4165-1307-8, ISBN 978-1-4165-1307-0)
* *Young J. C.* The Fathers of American Presidents: From Augustine Washington to William Blythe and Roger Clinton. – Jefferson, N.C.; London: McFarland & Company, 2003. – 247 psl. – ISBN 978-0786416998

Nuorodos
--------

* Augustino Vašingtono biografija